CELEX: 32016R1192
Language: sk
Date: 2016-07-06 00:00:00
Title: Nariadenie Európskeho parlamentu a Rady (EÚ, Euratom) 2016/1192 zo 6. júla 2016 o prenesení právomoci rozhodovať v prvom stupni v sporoch medzi Európskou úniou a jej zamestnancami na Všeobecný súd

26.7.2016   
            
            
               SK
            
            
               Úradný vestník Európskej únie
            
            
               L 200/137
            
         NARIADENIE EURÓPSKEHO PARLAMENTU A RADY (EÚ, Euratom) 2016/1192
   zo 6. júla 2016
   o prenesení právomoci rozhodovať v prvom stupni v sporoch medzi Európskou úniou a jej zamestnancami na Všeobecný súd
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 256 ods. 1, článok 257 prvý a druhý odsek a článok 281 druhý odsek,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,
   so zreteľom na žiadosť Súdneho dvora,
   po postúpení návrhu legislatívneho aktu národným parlamentom,
   so zreteľom na stanovisko Európskej komisie (1),
   konajúc v súlade s riadnym legislatívnym postupom (2),
   keďže:
   
               (1)
            
            
               V článku 48 Protokolu č. 3 o štatúte Súdneho dvora Európskej únie, zmeneného nariadením Európskeho parlamentu a Rady (EÚ, Euratom) 2015/2422 (3), sa stanovuje, že Všeobecný súd, zložený od 25. decembra 2015 zo 40 sudcov, sa má od 1. septembra 2016 skladať zo 47 sudcov a od 1. septembra 2019 z dvoch sudcov z každého členského štátu.
            
         
               (2)
            
            
               Ako sa uvádza v odôvodnení 9 nariadenia (EÚ, Euratom) 2015/2422, nárast počtu sudcov Všeobecného súdu 1. septembra 2016 o siedmich sudcov by malo sprevádzať prenesenie právomoci rozhodovať v prvom stupni v sporoch medzi Úniou a jej zamestnancami na základe článku 270 Zmluvy o fungovaní Európskej únie (ZFEÚ) na Všeobecný súd. Z tohto prenesenia právomoci v súlade s článkom 256 ods. 1 ZFEÚ vyplýva zrušenie Súdu pre verejnú službu Európskej únie (ďalej len „Súd pre verejnú službu“).
            
         
               (3)
            
            
               Z tohto dôvodu by sa právomoc rozhodovať v prvom stupni v sporoch medzi každou inštitúciou, orgánom, úradom alebo agentúrou na jednej strane a ich zamestnancami na strane druhej, vo vzťahu ku ktorým má právomoc Súdny dvor Európskej únie, mala preniesť na Všeobecný súd.
            
         
               (4)
            
            
               Preto je potrebné zrušiť rozhodnutie Rady 2004/752/ES, Euratom (4) a nariadenie Európskeho parlamentu a Rady (EÚ, Euratom) č. 979/2012 (5), ako aj zmeniť protokol č. 3.
            
         
               (5)
            
            
               Všeobecný súd by mal pri rozhodovaní vo veciach týkajúcich sa verejnej služby Európskej únie zohľadňovať špecifickú povahu sporov v tejto oblasti, a to aj skúmaním možností urovnania sporu formou zmieru vo všetkých štádiách konania.
            
         
               (6)
            
            
               Okrem toho by sa na účely zabezpečenia efektívneho vedenia konaní, ktoré ku dňu prenesenia právomoci prebiehajú na Súde pre verejnú službu, a stanovenia pravidiel uplatniteľných na odvolania proti rozhodnutiam tohto súdu, ktoré sú v tom čase skúmané alebo následne podané, mal ustanoviť vhodný prechodný režim pre prenesenie vecí týkajúcich sa verejnej služby Európskej únie na Všeobecný súd,
            
         PRIJALI TOTO NARIADENIE:
   Článok 1
   Rozhodnutie 2004/752/ES, Euratom a nariadenie (EÚ, Euratom) č. 979/2012 sa zrušujú.
   Článok 2
   Protokol č. 3 sa mení takto:
   
               1.
            
            
               Vkladá sa tento článok:
               „Článok 50a
               1.   Všeobecný súd vykonáva v prvom stupni právomoc rozhodovať spory medzi Úniou a jej zamestnancami podľa článku 270 Zmluvy o fungovaní Európskej únie vrátane sporov medzi každou inštitúciou, orgánom, úradom alebo agentúrou na jednej strane a ich zamestnancami na strane druhej, vo vzťahu ku ktorým má právomoc Súdny dvor Európskej únie.
               2.   V každom štádiu konania, už od podania návrhu, môže Všeobecný súd preskúmať možnosti urovnania sporu formou zmieru a môže sa pokúsiť uľahčiť takéto urovnanie.“
            
         
               2.
            
            
               Článok 62c sa nahrádza takto:
               „Článok 62c
               Ustanovenia o právomoci, zložení, organizácii akýchkoľvek osobitných súdov zriadených na základe článku 257 Zmluvy o fungovaní Európskej únie a o konaní pred nimi sú uvedené v prílohe k tomuto štatútu.“
            
         
               3.
            
            
               Príloha I sa vypúšťa.
            
         Článok 3
   Veci, v ktorých prebieha konanie pred Súdom pre verejnú službu k 31. augustu 2016, sa prenesú na Všeobecný súd. Všeobecný súd pokračuje v ich prejednávaní v stave, v akom sa nachádzajú k tomuto dátumu, a v súlade so svojím rokovacím poriadkom. V prípade, že vec sa na Všeobecný súd prenesie po skončení ústnej časti konania, táto časť konania sa opätovne otvorí.
   Článok 4
   Bez ohľadu na článok 2 bod 3 tohto nariadenia sa články 9 až 12 prílohy I k protokolu č. 3 naďalej uplatňujú na odvolania proti rozhodnutiam Súdu pre verejnú službu, ktoré Všeobecný súd prejednáva k 31. augustu 2016 alebo ktoré boli podané po tomto dátume. Ak Všeobecný súd zruší rozhodnutie Súdu pre verejnú službu, ale súčasne dospeje k záveru, že stav konania nedovoľuje rozhodnúť vo veci, postúpi vec inej komore, než je komora, ktorá rozhodovala o odvolaní.
   Článok 5
   Toto nariadenie nadobúda účinnosť prvým dňom mesiaca nasledujúceho po jeho uverejnení v Úradnom vestníku Európskej únie.
   Uplatňuje sa od 1. septembra 2016.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 6. júla 2016
      
         
            Za Európsky parlament
         
         
            predseda
         
         M. SCHULZ
      
      
         
            Za Radu
         
         
            predseda
         
         I. KORČOK
      
   
   
      (1)  Stanovisko z 22. februára 2016 (zatiaľ neuverejnené v úradnom vestníku).
   
      (2)  Pozícia Európskeho parlamentu z 9. júna 2016 (zatiaľ neuverejnená v úradnom vestníku) a rozhodnutie Rady z 24. júna 2016.
   
      (3)  Nariadenie Európskeho parlamentu a Rady (EÚ, Euratom) 2015/2422 zo 16. decembra 2015, ktorým sa mení Protokol č. 3 o štatúte Súdneho dvora Európskej únie (Ú. v. EÚ L 341, 24.12.2015, s. 14).
   
      (4)  Rozhodnutie Rady 2004/752/ES, Euratom z 2. novembra 2004, ktorým sa zriaďuje Súd pre verejnú službu Európskej únie (Ú. v. EÚ L 333, 9.11.2004, s. 7).
   
      (5)  Nariadenie Európskeho parlamentu a Rady (EÚ, Euratom) č. 979/2012 z 25. októbra 2012 o zastupujúcich sudcoch Súdu pre verejnú službu Európskej únie (Ú. v. EÚ L 303, 31.10.2012, s. 83).